Okresná prokuratúra Žilina 
Moyzesova 20, 011 56 Žilina 1

Sp. zn. : 3 Pv 637/13/5511	Žilina, 9.9.2013
EEČ : 2-43-434-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Žilina
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
hoci bol rozsudkom Okresného súdu XXXXX sp. zn. XXXXX zo dňa 30.05.2012, právoplatným dňa 27.07.2012, zaviazaný prispievať na výživu svojej dcéry XXXXX, nar. XXXXX, v sume 100 EUR mesačne vždy do  15-teho dňa v mesiaci vopred k rukám matky dieťaťa XXXXX, bytom XXXXX, XXXXX,  túto svoju povinnosť vyplývajúcu zo Zákona o rodine si vedome zavinene riadne neplnil od 01.04.2013 do 09.09.2013, pričom v uvedenom období si príjem na živobytie zabezpečoval živnostenskou činnosťou. Obvinený bol povinný za obdobie od 01.04.2013 do 09.09.2013 uhradiť XXXXX bežné výživné vo výške 500 EUR (bez mesiaca september 2013), ktoré v plnej výške uhradil poštovou poukážkou dňa 15.08.2013,  

	lebo zanikla trestnosť činu.

Odôvodnenie:
	Poverený príslušník Obvodného oddelenia PZ XXXXX číslo ČVS:ORP-1423/ZZ-ZA-2013 zo dňa 26.07.2013 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie XXXXX pre prečin zanedbania povinnej výživy podľa § 207 ods. 1 Tr. zák., ktorého sa dopustil na tom skutkovom základe, ktorý je popísaný vo výrokovej časti označeného uznesenia. 

	Po skončení vyšetrovania poverený príslušník  PZ  predložil spisový materiál tunajšej prokuratúre s návrhom na zastavenie trestného stíhania podľa   § 215 ods. 1 písm. h) Tr. por., s ktorým návrhom som sa po preštudovaní spisového materiálu stotožnila.

	 Obvinený XXXXX sa v prípravnom konaní priznal k spáchaniu skutku, ktorý mu je kladený za vinu. Uviedol, že vyživovaciu povinnosť vo výške 100 EUR na dcéru XXXXX si plní, ale s oneskorením. Naposledy výživné uhradil v mesiaci marec. Od apríla výživné matke dieťaťa dlží, toto však uhradil dňa 12.08.2013 poštovou poukážkou na sumu 500 EUR. Touto platbou celé dlžné výživné považuje za vyplatené. Je živnostník a jeho príjem je kolísavý. Nevlastní žiadny hnuteľný ani nehnuteľný majetok. 

Uhradenie výživného vo výške 500 EUR potvrdila aj poškodená XXXXX. Úhradou sumy vo výške 500 EUR považuje výživné za obdobie mesiaca apríl až august 2013 za uhradené v plnej výške. 

	Súčasťou vyšetrovacieho spisu sú aj listinné doklady, z ktorých najpodstatnejšie predstavujú rozsudok Okresného súdu  XXXXX sp. zn. XXXXX zo dňa 30.05.2012, právoplatný dňa 27.07.2012, výpis zo živnostenského registra XXXXX a správa Úradu práce, sociálnych vecí a rodiny XXXXX zo dňa 11.107.2013, z ktorej vyplýva, že XXXXX bol ako nezamestnaný evidovaný v období od 23.04.2012 do 27.08.2012. 

	V spise sa nachádza aj fotokópia ústrižku poštového peňažného poukazu podacie číslo 15142 zo dňa 15.08.2013 na sumu 500 EUR. V spise je založená aj fotokópia poštovej poukážky podacie číslo 30369 zo dňa 20.08.2013 na sumu  100 EUR, čo podľa matky dieťaťa XXXXX predstavuje úhradu nedoplatku na výživnom, ktorý je rozsudkom Okresného súdu  XXXXX sp. zn. XXXXX zo dňa 30.05.2012, právoplatným dňa 27.07.2012 stanovený na sumu 753,15 EUR. 

 Podľa § 207 ods. 1 Tr. zákona prečinu zanedbania povinnej výživy sa dopustí ten, kto najmenej tri mesiace v období dvoch rokov neplní čo aj z nedbanlivosti zákonnú povinnosť vyživovať alebo zaopatrovať iného. 

	Podľa § 86 písm. a) Tr. zákona trestnosť trestného činu zaniká, ak ide o trestný čin zanedbania povinnej výživy podľa § 207, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Po zhodnotení výsledkov vykonaného dokazovania konštatujem, že je nepochybné, že sa stal skutok naplňujúci znaky prečinu zanedbania povinnej výživy podľa § 207 ods. 1 Tr. zákona a že tento skutok spáchal obvinený XXXXX.  Vykonaným dokazovaním nebolo zistené, že by neplatenie výživného malo trvalo nepriaznivé následky na maloletú XXXXX. Súčasne bolo preukázané, že obv. XXXXX splnil všetky podmienky ustanovenia o účinnej ľútosti v zmysle § 86 písm. a) Tr. zák., nakoľko dlžné výživné uhradil v plnej výške a neplatenie výživného nemalo trvalo nepriaznivé následky. Vzhľadom na uvedené možno konštatovať, že v dôsledku uvedeného zanikla z jeho strany trestnosť prečinu  zanedbania povinnej výživy podľa § 207 ods. 1 Tr. zák. 

	Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu.

	S poukazom na to, čo je vyššie uvedené, som rozhodla tak, ako je popísané vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

XXXXX
prokurátorka